KYK: 'Blitsbrein Junior': Gaan Luc vir die 2de keer sy titel kan verdedig? | Netwerk24
20 Januarie 2020 07:33
Dit was verlede week so hittete of Luc is deur Henko Kruger (14) van die Hoër Jongenskool Paarl geklop. In die laaste ronde het Luc egter nét genoeg punte gekry om as wenner deur te skuur.
'n Nuwe episode word elke Maandag om 18:00 op VIA uitgesaai met Pietie Beyers as aanbieder. Die leerlinge wat aan dié seisoen deelneem, is almal hoërskoolleerlinge (tussen gr. 8 en g. 11) wat in 2019 aan Netwerk24 se algemenekennis-kompetisie Blitsbrein Junior deelgeneem het. Dié kompetisie is saam met Die Burger, Beeld en Volksblad aangebied.
Luc van der Veen van Paul Roos Gimnasium.
Vandeesweek kom Luc teen Solomon Lithlakanyane van die Hoërskool Jim Fouché in Bloemfontein en Dominic Warkus van die Hoërskool Martin Oosthuizen in Kakamas te staan.
"Hulle sê groot gif kom in klein pakkies en ek dink dis baie waar as dit by my twee teenstanders kom," het Dominic oor Luc en Solomon gesê, wat albei 'n paar koppe korter as hy is.
Luc sal veral vir Solomon moet dophou. Dié gr. 10-leerling het al in die laerskool uitgeblink in 'n algemenekennis-kompetisie toe hy die derde plek in die Vrystaat vir die Wêreldkennis Olimpiade behaal het.
Dominic Warkus van die Hoërskool Martin Oosthuizen in Kakamas.
Solomon het ook verlede jaar die eerste plek in die Vrystaat behaal in Netwerk24 se algemene kompetisie Blitsbrein Junior in die afdeling vir gr. 10- tot gr. 11-leerlinge.
Dominic Warkus het die sewende posisie in die Wes-Kaap vir dieselfde kompetisie in dieselfde afdeling behaal.
"Ek het nie regtig 'n game plan vir dié een nie," het Solomon voor die opname gesê. "Dit is my heel eerste keer hier en ek hoop net ek doen my bes."
Solomon Lithlakanyane van die Hoërskool Jim Fouché in Bloemfontein.
Die ses deelnemers met die meeste punte op die telbord aan die einde van die tiende episode dring tot die halfeindronde deur, waarna die topdrie in die eindronde teen mekaar te staan kom.